**Generell info Bakkeland**

* **Informasjon**

Alt av informasjon skal legges på hjemmesiden: <https://www.minbarnehage.no/vestreplataa> . Det er lurt å abonnere, da får dere e-post når noe nytt blir lagt ut.

Der finner dere bl.a pedagogisk periodeplan. Her får dere informasjon om hva vi jobber med, hvordan og hvorfor, og diverse informasjon. På hjemmesiden har vi som mål å legge ut bilder en gang i uken.

Mobilnr: 46 85 29 31

* **Førskole- og gruppedager**

Mandager (tur) og torsdager (opplegg i barnehagen) er det førskolegruppe. Førskolegruppen har egen «gruppe» på hjemmesiden. Husk å følge og eget informasjonsskriv på hjemmesiden.

De yngre barna er delt i to faste grupper, Fuglegruppene Kjøttmeis og Gråspurv. De har eget gruppeopplegg de dagene med utgangspunkt i pedagogisk periodeplan og skal i høst fokusere ekstra på sosial kompetanse og språkutvikling.

Alle går på tur minst en gang i løpet av uken.

* **Levering/henting**

Ved levering kommer en ansatt og hilser på dere i garderoben. Det varierer hvor mye tid vi har; kommer ann på hvor mange som har kommet på jobb, antall faste ansatte, om noe har skjedd o.l. Foreldrene har ansvar for å vaske hender sammen med barna ved ankomst. Husk å ta av skoene før dere går inn i fingarderoben hvor barna har skapene sine. Det er mye renere på avdelingen hvis alle husker å ta av seg skoene og vi kommer til å minne dere på det. 😊 Alle sko skal opp fra gulvet. Støvler/vintersko på «pinnene» i grovgarderoben og andre sko på rillene ved skapplassen. Foreldre har ansvar for å følge det opp ved levering og henting, personalet utenom. Det er sentralt av barna øver på å gjøre det selv.

Hvis dere kommer når det er morgensamling 08.00-08.10, kom rolig inn og barna skal sette seg på plassen. Eller under frokosten 08.10-08.40, da kan en ikke forvente å bli møtt i garderoben. Da er fokuset å sitte til bords sammen med barna, og det blir forstyrrende hvis de ansatte går mye frem og tilbake. Vi gjør selvfølgelig unntak hvis noe utenom det vanlige har skjedd, men foretrekker at dere sender en sms eller ringer avdelingstelefonen senere på dag. Følg barnet ditt til bords eller til vinduet hvis barnet ønsker å vinke. Vi har som rutine at under måltid sitter alle barna til bords, selv om de har spist hjemme. Alle har godt av å sitte litt i ro, snakke sammen og bygge relasjoner. Husk du kan sende en sms for å gi beskjeder eller stille spørsmål.

Ved henting må dere alltid gi beskjed til en ansatt på avdelingen at dere henter barnet. Hvis noen andre skal hente, behøver vi beskjed på forhånd ift sikkerhet og rutiner.

Vi har alltid lyst å informere om hvordan barnet har hatt det den dagen og hva barnet har gjort, men det er ikke alltid at tiden strekker til. Det er ikke uvanlig at det er flere som henter samtidig, og da må dere kanskje «stå i kø» for å få informasjon om dagen. Hvis du synes det er lenge siden du har fått vite hvordan barnet har det i barnehagen eller noe annet du savner, spør og gi beskjed. Vi er avhengig av et toveis-samarbeid med foresatte for at barnehagetilbudet skal bli best mulig.

* **Klær**

Barna er ute hver dag, uansett vær og temperatur.

Skiftetøy i korg på badet: foreldrene har ansvar for at der er nok skiftetøy. Husk å tilpasse tøy til ulike sesonger. Når det er høst og vinter, må alle barna ha på seg ull innerst eller kunne skifte til det. Om sommeren er det lurt å ta med badetøy og håndkle.

Skapet i fingarderoben: fottøy på rillene, lue, hansker o.l, fleece- eller ullsett, sekk.

Knaggene i grovgarderoben: ett sett med sko eller støvler på pinnene, dress, regntøy.

Det er viktig at både personalet og foreldre veileder barna i å lære å henge opp klær og sko, og rydde etter seg. Dette handler både om utvikling av ansvarlighet og selvstendighet.

Alt av yttertøy skal tas med hjem hver fredag grunnet hygiene og luftkvalitet innendørs.

* **Mat i barnehagen**

Morgensamling - ca kl.08.00-08.10.

Frokost – ca kl.08.10-08.40 matpakke

Lunsj – kl.11.00 – matpakke

Fruktmåltid – Ca kl.14.00 matpakke

Vanlig praksis når vi slutter med matpakke:

Hver tirsdag får vi deilig ferskt brød og nye varer. Vi har alltid noe grønt til brødmåltidet og det varierer hva som er til pålegg, ofte koker vi egg eller lager eggerøre. Onsdager lager vi ofte grøt eller noe annet for å variere mattilbudet. Fredager lager vi varm lunsj fra bunnen av, og barna er alltid med å lage mat som en del av det pedagogiske opplegget. Det er viktig at barna får være med og lære seg å håndtere ulike redskaper, lukte og smake, være med å måle og telle, og erfare sammen med en voksen og lære sammen.

Vi fokuserer på variert og næringsrik kost. Målet er å skape matglede. Måltidene skal være noe positivt og vi skal kose oss sammen.

Holdninger og kunnskap om mat læres ikke bare gjennom hva vi sier, men også gjennom hva vi gjør. Gode måltider er en god læringsarena for barna.

Når vi går på tur har vi ofte med oss noe ekstra kos. Eksempel: oppskåret frukt, rosiner, nøtter, fiskekaker, suppe, kakao eller varm saft.

* **Bursdagsmarkering**

Når barnet ditt fyller år, må du gi beskjed til en ansatt hvilken dag dere ønsker det skal bli markert i barnehagen. Den dagen henger vi opp bursdagsplakat med bilde på døren og flagg, vi har bursdagssamling. På forhånd får barnet lage bursdagskrone; barnet får velge farge på kronen, farge på glitter og klistre på pynt. Vi kan gjerne sende bilder på e-mail eller skrive ut til dere. ☺

* **Onsdag – møtedag**

Da har alle avdelingene avdelingsmøte i løpet av dagen, og ofte er det pedagogisk ledermøte eller HMS-møte på formiddagen. Vi er 2-3 voksne på avdelingen hele dagen grunnet møte- og pauseavvikling. Da har vi faste lister for hvem som passer på de ulike avdelingene og når. Målet er at det skal være en fast ansatt slik at det blir mest mulig forutsigbart for barna.

* **Ved fravær av fast personale**

Hvis en pedagogisk leder blir sykemeldt over en lengre periode, får dere e-mail fra avdelingsleder. Hvis en assistent blir sykemeldt, får dere e-post fra pedagogisk leder på avdelingen.

Ved sykdom blant personalet på avdelingen, kan dere se på vaktoversikt i garderoben over hvem som er på jobb den dagen.

I ytterste garderoben kan dere se bilder av hvem som er på jobb den dagen og hvilken vakt de har.

* **Hygiene/ rydding av fin- og grov garderoben**

Vi ønsker best mulig hygiene og innemiljø, siden både barna og de ansatte tilbringer en del timer på Bakkeland. Vi setter stor pris på at dere bruker noen minutter hver dag for å bidra til dette. Veiled barnet ditt til å henge opp klær og sko, dette jobber vi med hver dag på avdelingen. Barna mestrer dette kjempe godt etter å ha øvd en liten stund. For at det skal bli vasket best mulig, må alt tas opp fra gulvet slik at vi får kostet grundig. Både i fin- og grovgarderobe.

Når du henter, ta en sjekk i tørkeskapet hva barnet ditt har hengende der, og gjerne heng det opp på plassen deres hvis det er tørt.

Fredager skal alt av yttertøy tas med hjem. Dette er for å kunne ta en grundig rydderunde fredag ettermiddag og at luften inne på avdelingen blir best mulig til neste uke.

Vi gleder oss til nytt barnehageår sammen!

Noe du lurer på?

 kristine.alicia.vik@stavanger.kommune.no

cecilie.saeveland@stavanger.kommune.no